A Tanács irányelve
(1991. december 19.)
a Dánia és Írország számára, az utazóknak nyújtott engedményekre vonatkozó mentességek időbeli meghosszabbítása és módosítása tekintetében a 69/169/EGK irányelv módosításáról
(91/673/EGK)
AZ EURÓPAI KÖZÖSSÉGEK TANÁCSA,
tekintettel az Európai Gazdasági Közösséget létrehozó szerződésre és különösen annak 99. cikkére,
tekintettel a Bizottság javaslatára,
tekintettel az Európai Parlament véleményére [1],
tekintettel a Gazdasági és Szociális Bizottság véleményére [2],
mivel 1991. december 31-ig a Dán Királyság és Írország az engedmények általános szintjének alkalmazása tekintetében jogosult a legutóbb a 91/191/EGK irányelvvel [3] módosított 69/169/EGK irányelv [4] hatálya alóli mentességre;
mivel az említett mentességeket a Szerződés 8a. cikkével összefüggésben kell szemlélni, amely a belső piacot egy olyan belső határok nélküli területként határozza meg, amelyben biztosított az áruk, a személyek, a szolgáltatások és a tőke szabad áramlása, és kijelenti, hogy ezt a piacot az 1992. december 31-ével végződő időszak alatt fokozatosan kell létrehozni;
mivel az említett kivételek azonnali megszüntetése gazdasági nehézségeket okozhatna a Dán Királyságnak és Írországnak; mivel ezért azok alkalmazásának időbeli hatályát - Írország esetében módosított formában -1992. december 31-ig meg kell hosszabbítani,
ELFOGADTA EZT AZ IRÁNYELVET:
1. cikk
A 69/169/EGK irányelv a következőképpen módosul:
(1) a 7b. cikk (1) bekezdésének b) pontjában a "95 ECU" kifejezés helyébe "150 ECU" kifejezés lép;
(2) a 7c. cikkben az "1991. december 31." szöveg helyébe "1992. december 31." szöveg lép;
(3) a 7d. cikk helyébe a következő szöveg lép:
"7d. cikk
A 2. cikk (1) bekezdése ellenére és az abban megfogalmazott határokon belül Írország engedélyt kap arra, hogy 1992. december 31-ig minden Írországba utazó személy esetében 30 liter sör mennyiségi korlátozást alkalmazzon.
A 2. cikk (1) bekezdése, a 4. cikk (1) bekezdése és a 7b. cikk (1) bekezdésének b) pontja ellenére Írország engedélyt kap arra, hogy 1992. december 31-ig az alábbi korlátozásokat alkalmazza a szóban forgó áruk behozatalára vonatkozóan az Írországba beutazó alábbi olyan személyek által, akik 24 óránál kevesebb időt töltöttek el Írországon kívül:
a) a Közösségből beutazók esetében: 175 ECU, de az egységenkénti érték nem haladhatja meg a 110 ECU-t;
b) sör esetében 15 liter."
2. cikk
(1) A tagállamok hatályba léptetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek legkésőbb 1992. január 1-jéig megfeleljenek.
Amikor a tagállamok elfogadják ezeket az első bekezdésben említett intézkedéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.
(2) A tagállamok közlik a Bizottsággal nemzeti joguknak azokat a főbb rendelkezéseit, amelyeket az ezen irányelv által szabályozott területen fogadnak el.
3. cikk
Ennek az irányelvnek a tagállamok a címzettjei.
Kelt Brüsszelben, 1991. december 19-én.